text: Sådan slipper du for påsketyven
  22 marts 2013 kl. 13.36
  Tyveknægtene begår massevis af indbrud i påsken. Derfor bør du beskytte dig, advarer politiet.
  Se dit hus med tyvens øjne. Der, hvor du ville bryde ind, vil indbrudstyven sikkert også.
  - Det gælder om at sikre huset, så det ikke kan opbrydes med indbrudstyvens standardværktøj ? en 8 mm skruetrækker eller et lille koben, siger politikommissær Christian Østergård fra Syd- og Sønderjyllands politis kriminalpræventive sekretariat.
  Han har følgende råd:
  Gode låse på alle husets døre er en selvfølge, ligesom vindueshasperne også skal sikres.
  Hvis en indbrudstyv ikke kan skaffe sig adgang på under tre minutter, så opgiver han.
  Prøv at gå ud på gaden og se hvilke signaler dit hus sender, når du er hjemme. De samme signaler skal dit hus sende, når huset er alene hjemme.
  God belysning ved indgangen/indkørslen med en bevægelsesføler kan også være med til at holde indbrudstyvene på afstand.
  En svensk undersøgelse viser, at 19 ud af 20 tyveknægte går forbi, hvis der er etableret Nabohjælp.
  Når du er bortrejst, så bed derfor din nabo om at holde øje med dit hus, foreslår politiet.
  